Krajniak, Milan, minister práce, sociálnych vecí a rodiny SR (2021-04-30):
Vážený pán podpredseda Národnej rady, vážený pán premiér, vážení kolegovia z vlády, vážené dámy a páni, vážení poslanci, vážené poslankyne, všimol som si v tom poslednom týždni, aj naposledy v debate s pánom poslancom Ficom v RTVS, že teda zo strany opozície bola taká požiadavka, aby sme si rozdebatovali po tom roku, aké veci sa podarili, aby sme si vyhodnotili, ako fungovali vládne opatrenia voči pandémii, voči pomoci ľuďom. A bolo volanie naozaj po takej širokej, plodnej argumentačnej diskusii tuto na pôde Národnej rady. A ja som to vítal aj som avizoval, že sa veľmi teším teda, že v súvislosti s programovým vyhlásením vlády bude dostatočná príležitosť na to, aby sme tieto veci dopodrobna predebatovali. O to viac ma teda prekvapuje, a asi je dobré, aby to zaznelo, aby to bolo na zázname, že momentálne evidujem v sále prítomných dvoch poslancov zo strany HLAS, jedného poslanca zo strany SMER. Áno, evidujem tu aj poslancov z iných strán, ale teda tie dve, ktoré najviac vyzývali teda, že treba takúto diskusiu podstúpiť, a my sme na ňu pripravení, sme tu s kolegami z vlády pomerne v hojnom počte, aby sme všetky tieto otázky podrobne rozdebatovali, tak zisťujem, že ako obyčajne, ako obyčajne opozícia jedno rozpráva v médiách, ale keď príde na lámanie chleba, tak proste... Ešte raz, je tu jeden poslanec zo SMER-u, dvaja poslanci z HLAS-u. To je trošku málo na to, po čom ste posledné dni a týždne volali. Ale predsa pokúsim sa reagovať aj pozitívne a konštruktívne na to, čo tu opozícia povedala. Napríklad pán poslanec Blaha povedal pred pár hodinami, že teda sú nejaké veci, za ktoré by sa bolo treba občanom ospravedlniť. A ja s ním súhlasím. Napísal som si v takých poznámkach niekoľko vecí, za ktoré by bolo treba sa občanom ospravedlniť. Pretože, povedzme si to otvorene, ľuďom je jedno, že či sme to my z vládnej koalície, alebo niekto iný z opozície, ľudia potrebujú pomôcť a chcú, aby sľuby politikov boli realizované a dodržiavané. A preto by som sa chcel ospravedlniť občanom Slovenskej republiky za to, že tu boli politici, ktorí desať rokov sľubovali 13. dôchodky a nikdy ich nevyplatili. Až musela prísť táto vláda, aby konečne vyplatila 13. dôchodky vo výške takej, v akej neboli doteraz vyplatené nikdy v histórii Slovenska. Chcem sa všetkým občanom Slovenskej republiky ospravedlniť, že museli na to desať rokov čakať napriek tomu, že im to strana SMER, dnes SMER, HLAS desať rokov sľubovala. Ospravedlňujem sa za to, naozaj hneď, ako to bolo možné, tak sme to urobili. Po druhé, chcem sa ospravedlniť ľuďom na Slovensku za to, že bývalá vláda diskriminovala ženy ročníkov ´57 až ´63 na dôchodkoch. Nespravodlivo, napriek tomu, že vychovali deti, ktoré veľmi potrebujeme pri ďalšom rozvoji Slovenska, tak neboli za to spravodlivo ocenené. Práve naopak, boli diskriminované. A bola to práve táto vláda, ktorá ich za to odškodnila. Viac ako 100-tisíc žien, ktoré boli diskriminované pri výpočte dôchodkov. Chcem sa za to ospravedlniť, že to trvalo, ale urobili sme to tak, ako sme to sľúbili, tak sme to aj urobili. Chcem sa ospravedlniť ľuďom na Slovensku za to, že bývalým vládam napriek tomu, že boli o to úpenlivo žiadané, nikdy neprejavili toľko sociálneho cítenia, že by zrušili doplatky za lieky pre dôchodcov, ľudí s ťažkým zdravotným postihnutím a pre deti do šesť rokov. Ale táto vláda to urobila. Chcem sa ospravedlniť občanom, že to trvalo až tak dlho a že k tomu tie predchádzajúce vlády nikdy nedospeli. Chcem sa ospravedlniť občanom, že bývalá vláda robila politiku zamestnanosti takým spôsobom, až tak do takých podrobností, že na jednom nemenovanom úrade práce na východnom Slovensku dokonca mali zamestnaného špecialistu, ktorý opravoval tým ľuďom so správnou straníckou knižkou autá. Lebo veď treba sa starať. Trošku je problém v tom, že si myslím, že úrady práce by mali pomáhať nezamestnaným a nie zamestnaným. Za to sa chcem ospravedlniť, že také veci sa tu roky diali, ale už sa nedejú, chvalabohu. Chcem sa tiež ospravedlniť občanom za to, že v ústredí Sociálnej poisťovne za bývalej vlády napriek tomu, že sa hovorilo, že ako treba pomáhať občanom, tým, ktorí potrebujú sociálnu pomoc, ktorí potrebujú, ja neviem, invalidné dôchodky, tak prosím vás pekne, chcem sa ospravedlniť za to, že na ústredí Sociálnej poisťovne sa ťažil bitcoin. To sa dialo v tomto štáte, že tam zamestnanci ťažili bitcoin. Tak už sa to nedeje, ale napriek tomu ako politik sa musím ospravedlniť aj za bývalých kolegov, že takéto veci dopustili. Chcem sa takisto ospravedlniť všetkým zamestnancom a zamestnávateľom, že napriek desaťročnému volaniu za bývalých vlád nikdy nezrealizovali strany SMER a HLAS kurzarbeit, po ktorom všetci volali, a tvrdili, že sa to nedá. Tak my sme to zrealizovali za pár dní, v čase uprostred pandémie. Chcem sa ospravedlniť všetkým zamestnávateľom a zamestnancom, že to trvalo desať rokov, že to neboli doteraz schopní urobiť. Takisto sa chcem ospravedlniť tým ľuďom, ktorí žijú v tých klasických, tradičných rodinách, to znamená muž, žena, deti, že až doteraz všetky tie bývalé vlády poskytovali prostredníctvom ministerstva práce, sociálnych vecí a rodiny dotácie na všetko možné, a ja nespochybňujem, že je to potrebné, ale na normálnu klasickú rodinu ani nebolo zákonné oprávnenie, aby ministerstvo práce, sociálnych vecí a rodiny mohlo podporovať rodiny. To sme museli zmeniť až my. Ospravedlňujem sa, že doteraz na to tie vlády kašľali, ale v tomto roku prvýkrát budú vyplatené dotácie aj na podporu rodiny. Takisto sa musím ospravedlniť občanom, že keď v panike bývalá Pellegriniho vláda zaviedla také plošné opatrenia, aké zaviedla, tak sa zavreli automobilky a v priebehu pár týždňov nám nabehlo 70-tisíc nových nezamestnaných. Bola to chyba. Bola to veľká chyba, že sa to takto urobilo. A my sme teda bojovali do posledného momentu aj vďaka tomu, že sme umožnili testovanie vo veľkých podnikoch, že sa nielenže neprepúšťalo v týchto veľkých priemyselných fabrikách, ale že práve kvôli tomu, akú politiku sme zvolili, dnes tieto fabriky prijímajú nových ľudí. Napríklad naposledy tisíc ľudí v Jaguari, 400 ľudí vo Volkswagene a budeme v takejto politike pokračovať. Pretože my potrebujeme aj nejaký rozvoj po tom COVID-e. Nám nestačí len že zachrániť, čo sa dalo, ale chceme investovať do budúcnosti. Chcel by som sa ospravedlniť ľuďom, že napriek tomu, že desať rokov za vlád SMER-u a HLAS-u a neviem koho ďalšieho žiadali ľudia, aby si mohli vybrať medzi gastráčmi a finančným príspevkom, že to muselo počkať až na nás a že sme to teda v tomto roku schválili a ľudia si konečne môžu vybrať medzi finančným príspevkom a gastrolístkom. Každý podľa vlastného výberu, každý podľa vlastného uváženia. A na záver, pán Blaha, keďže som vami začal, sa chcem ospravedlniť občanom Slovenskej republiky, že viedla vláda SMER-u voči USA takú koloniálnu politiku alebo takú, proste takú poníženú politiku, že Slovensko prijalo osem teroristov z Guantánama na Slovensku. Nemci prijali menej. To je viac ako desaťkrát väčšia krajina. To sme naozaj až takto sa museli poklonkovať za nejaké fotky v Bielom dome? Tak to táto vláda nikdy robiť nebude, ale občanom sa za to ospravedlňujem, že sme museli riešiť... Nie, viete, niektorí bojujú proti teroristom a proti terorizmu tak, že sa teda snažia robiť nejaké bezpečnostné opatrenia. My si ich zavoláme rovno! My si ich dovezieme! Len tak. Tak za to sa ospravedlňujem, toto sa už diať nebude. Potom by som chcel povedať pár poznámok ešte k porovnaniu opatrení, aké urobila táto vláda a tie bývalé vlády, keď prišla naozaj veľká kríza. Chcel by som povedať, že len z rezortu práce, sociálnych vecí a rodiny sme doteraz vyplatili na pomoc ľuďom viac ako 2 mld. eur. Reálne vyplatených, nie sľúbených. Vyplatených k dnešnému dňu. A pomohli sme tým viac ako 500-tisíc ľuďom. A keď niektorí páni alebo dámy z opozície hovoria, že teda ako by to oni vedeli robiť inak a ako treba dať viac, tak im chcem pripomenúť, že v čase najväčšej finančnej krízy, v roku 2008, za prvý rok od vypuknutia krízy, podporili 4-tisíc ľudí. Štyritisíc ľudí sumou 30 miliónov eur. Vy nemáte čo rozprávať, ako sa bojuje proti kríze, lebo vy ste sa vtedy na ľudí vykašľali! Nezamestnanosť stúpla o 140-tisíc ľudí a potom sa to dlhé roky muselo hamovať. Tak musím povedať, že my teda pristupujeme k tomu, aby sme ochránili čo najviac ľudí v práci aj ich zamestnanie, aj ich príjmy násobne a násobne, konkrétne 57-krát štedrejšie a zodpovednejšie ako vy. Na záver by som chcel povedať, že to, ako sa Slovensko bude vyvíjať ďalej, bude závisieť od toho, ako budeme schopní identifikovať, že do čoho chceme investovať. A my chceme investovať v najbližších rokoch do konkrétnych vecí, ktoré si ľudia môžu skontrolovať, pretože ich uvidia. Nebudú to nejaké divné stratégie neviem čoho, čo si nikto nevie, ani normálny človek, skontrolovať. A chcel by som povedať teda, k čomu sme sa zaviazali konkrétne už v spomínanom pláne obnovy, aby si to ľudia potom mohli kontrolovať. Po prvé, ideme vybudovať päť nových moderných koncových nemocníc. Jednu v Bratislave, jednu na východnom Slovensku a tie zvyšné tri, diskutuje sa o lokalitách Trenčín, Nitra, Žilina, Martin, Banská Bystrica, v závislosti od toho, že ktorú nemocnicu bude stačiť zrekonštruovať, kde bude treba robiť kompletnú novú výstavbu alebo úplne kompletnú rekonštrukciu a modernizáciu. Postavíme 122 nových moderných zariadení sociálnych služieb, pobytových aj ambulantných. Väčšinou komunitného typu. Na to použijeme viac ako 250 mil. eur. Na nemocnice viac ako miliardu eur. Obnovíme 100 historických verejných budov, ktoré by za iných okolností nemohli slúžiť verejnosti, pretože jednoducho z hľadiska energetických nákladov a ekologických štandardov by nespĺňali kritériá. Investujeme 200 mil. eur presne do tohto, aby sme uchovali toto kultúrne a národné dedičstvo a súčasne aby sme umožnili, aby bolo využívané aj v modernej dobe. Postavíme viac ako 170 nových materských škôl, tam, kde je to najviac potrebné, aby sme vedeli splniť a pomôcť aj ženám, aby v prípade, ak majú záujem, aby vôbec mali možnosť sa začleniť naspäť do pracovného života, aby vôbec mali dať kam deti, ak majú takýto záujem. Postavíme 581 úplne nových, úplne fungl nových učební, tried na základných školách, tak aby sa každé dieťa na Slovensku vedelo dostať k modernému procesu výuky, k moderným štandardom a všetkým vymoženostiam, novinkám v oblasti IT, tak aby každé dieťa malo na to nárok a malo na to právo. A obnovíme 25-tisíc rodinných domov. To je zameranie na energetickú chudobu. To znamená, jedná sa o tie rodinné domy, kde ľudia, ktorí sú v ťažkej finančnej situácii, paradoxne, musia dávať obrovské percento rozpočtu vôbec na to, aby neumrzli počas zimy. A to si myslím, že toto všetko, to sú veci, ktoré pomôžu reálnym ľuďom po celom Slovensku. To nie sú nejaké vymyslené stratégie, ktoré sa dajú odfajkávať niekde v nejakých uzneseniach. To sú konkrétne veci, ktoré, ktoré každý človek na Slovensku uvidí a každý človek na Slovensku bude mať z toho konkrétny prínos. Verím, že budeme môcť podebatovať do budúcnosti aj s opozíciou, keď teda vyzývala na debatu, že teda príde do... vidím, že zo SMER-u tu už nie je nikto, pokiaľ sa nemýlim. Pekný víkend želám tým veľkým, volajúcim po diskusii. A na záver by som chcel povedať trošku s nadsázkou pre milovníkov konšpiračných teórií a politických analytikov, že či viete, kedy na Slovensku padá stredopravá vláda? Vtedy, keď minister práce, sociálnych vecí a rodiny predloží do vlády stratégiu deinštitucionalizácie zariadení sociálnych služieb. Akonáhle premiér tento materiál zaradí na rokovanie vlády, tak padla aj Radičovej vláda a padla aj tá doterajšia vláda. Takže ja sa chcem zaviazať kvôli stabilite politického systému, že ďalší návrh na zmenu stratégie deinštitucionalizácie zariadení sociálnych služieb už do vlády nepošlem. A prosím pána premiéra Hegera, keby som sa náhodou pomýlil, aby to nezaradil. Pekný víkend želám. (Potlesk.)